Ensimmäinen askel

Suvi Pakkala
2020-03-19T12:35:00+02:00

Mistä Kaikon tarina sai alkunsa?

Kun Rana Plazan tehdas Bangladeshissa romahti vuonna 2013, heräsin monen muun eurooppalaisen kuluttajan tavoin todellisuuteen siitä, missä iso osa vaatteista tehdään ja millaisissa oloissa niitä tekevät työskentelevät. Monet alkoivat tuolloin vältellä Aasiassa tehtyjen vaatteiden ostamista, mutta minua huoletti kuinka käy näiden kehittyvien maiden ihmisille, jos heiltä yhtäkkiä viedään työpaikka ja elanto. Mietin, että täytyy olla joku muukin vaihtoehto kuin lopettaa ostaminen.

Kun sitten vuonna 2016 aloin suunnittelemaan Kaikoa, vastauksen löytäminen tähän kysymykseen oli päällimmäisenä mielessäni. En tiennyt mistä edes aloittaisin, mutta sen tiesin, että jotain oli tehtävä. Täytyi ottaa ensimmäinen askel ja aloittaa jostakin.

Mikä sai Kaikon valitsemaan yhteistyökumppaniksi juuri Naisten Pankin?

Etsimme sopivaa yhteistyötahoa, ja löytäessämme Naisten Pankin tuntui tavoitteemme ja arvomme sopivan yksi yhteen. Naisten Pankin tavoite on voimaannuttaa ja kouluttaa naisyrittäjiä kehittyvissä maissa tuntui kestävältä lähestymistavalta ulkomaanapuun.

Viime syksyn käyntini Nepalissa ajoittui poikkeuksellisen kuormittavaan ajanjaksoon omassa elämässäni, mutta nähdessäni Kaikon työn vaikutukset yhteisöön, sain itsekin kokonaan uutta voimaa. Pääsin näkemään, mitä kaikkea jatkuva yhteistyömme mahdollistaa hyväntekeväisyyskohteen yhteisössä ja mitä kaikkea voimme tulevaisuudessa tehdä paikallisten ihmisten ja yritysten kanssa.

Mietimme koko ajan enemmän ja enemmän uusia tapoja vaikuttaa ja auttaa Kaikon kasvaessa, ja se on todella innostavaa. Tämä on vasta tarinamme alku!

Miten Kaikon slogan "Fashion with a Mission" toteutuu Kaikon arjessa?

Se on kaiken toimintamme ydin. Se on syy, miksi ja miten ylipäätään teemme tätä työtä.

Vaikka kehittyvien maiden työolot voivat helposti tuntua etäisiltä, tärkeintä on ymmärtää, että myös me voimme vaikuttaa ihmisten elämään. Olipa kyse yrityksestä tai yksilöstä, tarvitaan vain pieniä tietoisia valintoja oikeaan suuntaan. Täytyy vain aloittaa jostain, ryhtyä toimeen. Jonain päivänä saattaakin huomata, että unelmasta on tullut totta.