Naisten Pankki, osa 2: Radhikan tarina

Suvi Pakkala
2020-04-23T13:32:00+03:00

Vastaanotto Ghushelin kylässä oli ollut tunteiden täyteinen ja sydämellinen, ja olimme oppineet valtavasti Naisten Pankin tekemästä työstä Nepalin maaseudulla. Saimme tilaisuuden kuulla lisää naisten yrittäjyyttä tukevista lainoista ja janosimme kuulla lisää siitä milIaiselta yrittäminen täällä oikeasti näyttää? Se selviäisi meille pian.

Patikoimme vartin matkan oppaamme perässä mäkisten peltojen halki, vilkuttaen ohimennen uteliaille katselijoille. Olimme matkalla tutustumaan naiseen, joka oli saanut Naisten Pankilta lainaa yritystoimintaansa. Saapuessamme perille raskaan ladon oven takaa paljastui liki 30 puhvelia - suuri lauma sen alueen maatilojen mittakaavassa. Tervehdittyämme pikaisesti puhveleita ja suloisia vasikoita suuntasimme maatilaa johtavan Radhikan kotiin.

Perillä meitä vastassa oli Radhikan lisäksi hänen anoppinsa, joka asuu Radhikan luona ja auttaa maatilan ylläpidossa. Anoppi oli iloinen ja eloisa nainen, joka oli hurjan innoissaan vierailustamme. Keskustellessamme hänen kokemuksistaan osuuskunnassa Radhikan kasvoilla loisti ilo ja ylpeys hänen omista saavutuksistaan.

Radhika kertoi, miten hän oli ottanut lainan ja ostanut alkuun vain kaksi puhvelia. Hän selitti, että eläimet ovat kalliita ja niiden hoitaminen vaatii kovaa työtä. Hän myi päivittäin maitoa, jotta sai riittävästi rahaa ruokaan perheelleen, alkaakseen maksaa lainaa takaisin ja voidakseen sijoittaa hieman takaisin yritystoimintaansa. Myöhemmin Radhika alkoi kasvattaa puhveleita, minkä ansiosta maidontuotanto lisääntyi ja hän pystyi myös myymään muutaman eläimen hyvällä voitolla. Muutamassa vuodessa hänen kahdesta puhvelista alkanut yritys oli kasvanut menestyväksi maatilaksi, joka työllistää nykyään kaksi perheen ulkopuolista henkilöä. Kun kysyimme, miltä tuntuu voida tarjota työtä toisille, hymy Radhikan kasvoilla kertoi kaiken.

Matka jatkui, ja pitkin päivää tapasimme lisää naisia, jotka ovat ottaneet lainaa maatilan perustamiseen, korujen valmistamiseen tai muihin hankkeisiin. Näimme miten ahkeria ja sinnikkäitä nämä naiset todella ovat sillä lainasumma riittää vain pieneen alkuun. Yrittäjyyden ja itsenäisyyden tuoma omistajuuden ja voimaantumisen tunne on kuitenkin herättänyt naisissa jotain, joka on saanut heidät muuttamaan tuon pienen alun joksikin paljon suuremmaksi.

Pomppuisella paluumatkallamme kohti Kathmandua puhuimme taukoamatta siitä, miten suuren vaikutuksen nämä omassa yhteisössään menestyvät ja kulttuurillisia paradigmoja muuttavat naiset olivat meihin tehneet. Tunsimme suurta ylpeyttä siitä, että saamme olla mukana Naisten Pankin tekemässä työssä. Toivomme, että asiakkaamme jakavat saman tunteen hankkiessaan tuotteitamme ja ollessaan loppukuluttajina heitä, jotka lopulta tekevät missiomme toteuttamisen mahdolliseksi.