Kauppalehti 3/2018: "Kaikon perustaja yhdistää työssään muodin ja hyväntekeväisyyden"

Essi Pailinna-Bertell
2018-03-14T09:45:00+02:00

Kaiko Clothing Companyn perustaneen Mirjam Sokan unelma omasta yrityksestä kirkastui äitiyslomalla.

Kansainvälistä liiketaloutta opiskellut Mirjam Sokka sai syksyllä 2013 ajatuksen vaatealan yrityksestä, joka toimisi eettisesti.

”Uutisissa oli silloin paljon juttuja Aasiassa romahtelevista vaatetehtaista. Pohdiskelin, miten vaatteita voisi tehdä kehitysmaissa eettisesti kestävällä tavalla. Haaveilin muodin parissa työskentelystä, mutta se tuntui minulle liian raa'alta alalta.”

Keväällä 2014 Sokka kävi liikeideastaan ensimmäisiä keskusteluja Tampereen Seudun Uusyrityskeskus Ensimetrin yritysneuvojien kanssa.

”Silloin minulla ei olut vielä tietoa edes vaateyritykseni mahdollisista kohderyhmistä.”

Sokka oli aloittanut opinnot Tampereen ammattikorkeakoulussa syksyllä 2013. Ylioppilaaksi hän kirjoitti kolme vuotta aikaisemmin.

Välivuosinaan Sokka työskenteli eri vaateliikkeissä. Naistenvaateketju Cubuksella Sokka pääsi avaamaan uutta liikettä 2014, ja työskenteli vaateketjussa jonkin aikaa myös visualistin tehtävissä äitiysloman sijaisena. Koko ajan haaveissa oli kuitenkin oman vaatealan yrityksen perustaminen.

Vihdoin syksyllä 2016 Sokka oli valmis perustamaan Kaiko Clothing Companyn. Lopulta päätös yrittäjäksi lähdöstä kirkastui äitiyslomalla.

”Ajatus oli lähteä testaamaan markkinoita. Ajattelin, että jos nyt otan lainaa tähän 10 000 euroa, sen verran voin tässä pahimmillaan hävitä”, Sokka kertoo.

Kaiko osallistui viime keväänä Lapsimessuille pienellä mallistolla, joka yllättäen vietiinkin käsistä.

”Teimme liikevaihtoa viime vuonna lopulta lähes 100 000 euroa. Toki tiesin, että brändäys on tärkeää, mutta että sillä saadaan näin paljon aikaan, sitä en olisi ikinä uskonut.”

Kaiko toimii Helsingin Suutarilassa vanhassa tehdasrakennuksessa, jossa sijaitsee myös yrityksen vaatevarasto.

Sokan mukaan Kaikon kohderyhmää ovat vastuullisesta kuluttamisesta kiinnostuneet perheet, joilla on alle kouluikäisiä lapsia.

Kaiko myy vaatteitaan verkossa sekä muille vaateliikkeille Suomessa. Yritys markkinoi itseään aktiivisesti Instagramissa ja Facebookissa.

Brändäykseen ja sosiaalisessa mediassa toimimiseen Sokka kertoo saaneensa paljon apua Facebookin kautta tutuksi tulleelta Essi Pailinna-Bertelliltä. Hän toimii Kaikossa freelancerina. Hänen lisäkseen Sokka on palkannut avukseen vaatesuunnittelijan ja osa-aikaisen markkinointikoordinaattorin.

”Olemme sosiaalisessa mediassa helposti lähestyttäviä. Kun meille laittaa viestin, reagoimme siihen nopeasti.”

Kaiko teettää vaatteidensa ompelutyön Portugalissa suomalaisen Black Moda Oy:n omistamassa tehtaassa.

”Unelmana meillä on siirtää tuotantoa jossain vaiheessa Nepaliin. Se tulee olemaan kuitenkin monen vuoden projekti, sillä toiminnan pitää olla eettisesti kestävää”, Sokka sanoo.

Sokan mukaan Kaiko tavoittelee tältä vuodelta 300 000–400 000 euron liikevaihtoa. Kansainvälisille markkinoille yritys aikoo mennä mukaan toden teolla ensi vuonna.

Kaiko aikoo ohjata jokaisen myydyn tuotteen voitosta seitsemän prosenttia Naisten Pankin kautta naisten ja lasten kouluttamiseen Nepalin Lalitpurissa, jossa vuoden 2015 maanjäristys aiheutti valtavaa tuhoa. Sokan mukaan tavoitteena olisi saada tältä vuodelta kerättyä vajaat 20 000 euroa.

Alkuperäinen juttu julkaistu Kauppalehdessä 14.3.2018 –
Kaikon perustaja yhdistää työssään muodin ja hyväntekeväisyyden