Tammikuun terveisiä Lalitpurista! 30-vuotias Srijana saa voimaa muista naisista

Essi Pailinna-Bertell
2019-01-27T00:00:00+02:00

Naisten ja tyttöjen auttaminen on tutkitusti yksi tehokkaimmista keinoista parantaa perheen ja koko yhteisön hyvinvointia ja poistaa köyhyyttä. Kiitos kun olet mukana Kaikon matkassa. Sinun avullasi naiset saavat mahdollisuuksia. 🖤

Sunnuntailukemiseksi kuulumisia hankekohteestamme Ghuselin kylästä, 30-vuotiaalta Srijanalta.

"30-vuotias Srijana Ghimire asuu Ghushelin kylässä Nepalissa, noin 30 km päässä Kathmandusta. Vuorenrinteellä sijaitsevassa talossa asuvat myös hänen kolme tytärtään ja aviomies. Appivanhemmat asuvat naapurissa, ja he auttavat tarvittaessa pariskuntaa talon töissä.

Vuoristoiseen ja jyrkkään maastoon rakennettua taloa ympäröivät viljelykset, karjasuoja ja kanala. Buffaloita on viisi, ja niistä saadaan päivittäin 25-30 litraa maitoa. Maito kerätään päivittäin ja viedään kylän keruupaikalle edelleen kuljetettavaksi, Srijana kertoo. Kanojen tarkkaa lukumäärää Srijana ei osaa sanoa, mutta silmämääräisesti niitä on useita satoja. Kanat kasvavat tipuista aikuisiksi kanoiksi 45 päivässä, jonka jälkeen ne myydään eteenpäin.

Eläinten hoito lohkaisee ison osan Srijanan päivästä. Sen lisäksi hän työskentelee pellolla, jossa kasvaa muun muassa sinappia, kukkakaalia, porkkanaa, sipulia, valkosipulia ja retiisiä. Ehtiäkseen tekemään kaiken Srijana herää aamuisin puoli viisi ja käy ensin ruokkimassa kanat ja buffalot. Aamiaisen jälkeen hän siivoaa eläinten suojat, käy metsässä keräämässä buffaloille ruokaa, tekee peltotyöt ja myöhemmin iltapäivällä ruokkii eläimet uudestaan.

Iltapäivällä valmistan ruoan ja pesen pyykkiä, Srijana kertoo ja hymyilee kysyttäessä vapaa-ajasta. Päivään ei jää ylimääräistä aikaa. Iltaisin menen nukkumaan varhain, jo kahdeksan aikaan, jotta jaksan herätä aikaisin. Srijanan aviomies osallistuu tilan töihin ja työt jaetaan Srijanan mukaan tasan. Meillä on hyvä työnjako, olen siitä onnellinen.

Srijana Ghimire kuuluu Ghushelin kylän Naisten Pankin tukeman osuuskunnan naisryhmään ja on saanut osuuskunnalta lainaa. Sillä on ostettu talon töihin tarvittavaa välineistöä. Ryhmään kuuluminen on merkinnyt minulle paljon. Olen saanut muilta naisilta paljon voimaa ja uskoa siihen, että nainenkin voi ryhtyä yrittäjäksi. Siihen pyrin itsekin. Srijanan suurin unelma liittyy lapsiin. Haluan lapsilleni parasta mahdollista ja helpompaa elämää kuin itselläni on ollut. Teen kaikkeni, että he voisivat kouluttautua ja päästä elämässään eteenpäin."

Kiitos kuvasta ja tarinasta Naisten Pankin vapaaehtoiselle viestintätiimille, Tiinalle ja Marialle. Teksti: Tiina Toivakka Kuvat: Maria Miklas