Kaikon vastuullinen Soft Love -kashmirmallisto ihastuttaa ajattoman tyylikkäällä designilla, ja luo reiluja työpaikkoja nepalilaisille naisille

Suvi Pakkala
2021-01-19T11:08:59+02:00

Kaikon rakastettu kashmirmallisto saa jatkoa, ja SS21-sesonki maalaa unelmanpehmeät tuotteet keväisen hehkuviin väreihin. Ylellisen lämmin mallisto on valmistettu Nepalissa Reilun Kaupan periaatteita noudattaen, ja Kaikon lupaus Fashion with a mission toteutuu näin myös reiluina työpaikkoina nepalilaisille naisille.

Soft Love -mallisto pitää sisällään neljä tuotetta, jotka on suunniteltu tuomaan jokaiseen päivään hieman ekstra pehmeyttä ja lämpöä. Suureen huiviin on ihana kietoutua viileinä päivinä, panta lämmittää korvia ja pelastaa huonot hiuspäivät ja tyylikäs elegantein yksityiskohdin viimeistelty poolo tuo skarppia fiilistä asuun kuin asuun. Malliston uutuus, lyhyt neuletakki, Cashmere Cardigan sopii yhtä hyvin pidettäväksi korkeavyötäröisten alaosien kanssa kuin tuomaan kerroksia pitkiin linjoihin. Malliston väripaletti on harkittu sekoitus herkkiä murrettuja sävyjä sekä voimakkaampia värejä, kuten okrankeltaista sekä sähäkkää violettia.

Kaikon kashmirtuotteet valmistetaan vastuullisesti kathmandulaisessa perheyrityksessä, joka työllistää 20 henkilöä. Jokainen kashmirmallistomme tuote neulotaan muotoonsa, jolloin valmistuksesta ei synny lainkaan materiaalijätettä. Yrityksen kippareina toimiva pariskunta Saroj ja Arundharti ovat erittäin sitoutuneita työntekijöidensä hyvinvointiin ja he kehittävät jatkuvasti yrityksensä toimintaa. Työpäivät ovat kahdeksantuntisia, ja työtä tehdään normaaliin virastoaikaan. Yrityksen työehtoihin kuuluvat myös vapaat viikonloput ja maan keskiarvoa parempi palkka.

Pehmeä ja elegantti Soft Love -kashmirmallistomme lanseerataan 20. tammikuuta verkkokaupassamme sekä jälleenmyyjillämme.